พันธบัตรธปท.รับมือเงินเข้า4.8แสนล้าน
ธปท.เตรียมเปิดประมูลพันธบัตรในเดือน พ.ค. วงเงินทุกอายุรวม 4.8 แสนล้าน รับมือเงินทุนไหลเข้าเพิ่มหลังเฟดเลื่อนขึ้นดอกเบี้ย
28 เม.ย. 2559

ธปท.เตรียมเปิดประมูลพันธบัตรในเดือน พ.ค. วงเงินทุกอายุรวม 4.8 แสนล้าน รับมือเงินทุนไหลเข้าเพิ่มหลังเฟดเลื่อนขึ้นดอกเบี้ย
นางจันทวรรณ สุจริตกุล ผู้ช่วย ผู้ว่าการ สายตลาดการเงิน ธนาคารแห่งประเทศไทย (ธปท.) ออกประกาศกำหนดแผนการออกพันธบัตร ธปท.ประจำเดือน พ.ค. 2559 เพื่อดูแลสภาพคล่องในระบบการเงินให้สอดคล้องกับภาวะเศรษฐกิจ ตามหน้าที่ปกติของธนาคารกลาง โดยพันธบัตรที่จะออกในเดือน พ.ค.นี้ มีวงเงินทุกประเภทอายุรวม 4.8 แสนล้านบาท
ทั้งนี้ ธปท.จะทยอยออกพันธบัตรเป็นระยะเริ่มประมูลล็อตแรกในวันที่ 29 เม.ย.นี้ รุ่น 18/92/59 วงเงิน 4 หมื่นล้านบาท ประเภทอายุคงเหลือ 92 วัน ชาระเงินวันที่ 4 พ.ค.นี้ โดยครบอายุวันที่ 4 ส.ค. 2559 รุ่น 18/183/59 วงเงิน 4 หมื่นล้านบาท ประเภทอายุคงเหลือ 183 วัน เปิดประมูลวันที่ 29 เม.ย. และชาระเงินวันที่ 4 พ.ค.นี้ ครบกำหนดวันที่ 3 พ.ย. 2559 รุ่น 19/91/59 วงเงิน 4 หมื่นล้านบาท เป็นต้น
อย่างไรก็ตาม ธปท.คาดว่าการออกพันธบัตรดูดซับสภาพคล่อง นอกจากจะทำเพื่อให้สภาพคล่องอยู่ในระดับเหมาะสมกับอัตราดอกเบี้ยนโยบายในปัจจุบันแล้ว ส่วนหนึ่งจะเป็นการเตรียมพันธบัตรไว้รับมือสภาพคล่องจากเงินทุนต่างชาติที่อาจไหลเข้ามาในภูมิภาคและไทยในช่วงนี้มากขึ้นด้วย เพราะหลังธนาคารกลางสหรัฐ (เฟด) ส่งสัญญาณเลื่อนขึ้นดอกเบี้ยออกไปอีก โดยตลาดคาดว่าอาจปรับขึ้นประมาณเดือน ก.ย. หรือ ธ.ค.ปีนี้สักครั้ง